title: Decizia (UE) 2021/838 a Consiliului din 10 mai 2021 privind poziția care urmează să fie adoptată, în numele Uniunii, în cadrul Subcomitetului pentru comerț și dezvoltare durabilă constituit prin Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte, în ceea ce privește stabilirea listei de experți care pot fi selectați în calitate de membri ai grupului de experți în temeiul articolului 301 din acord

text:
                  26.5.2021

                  RO

                  Jurnalul Oficial al Uniunii Europene

                  L 185/25

         DECIZIA (UE) 2021/838 A CONSILIULUI
         din 10 mai 2021
         privind poziția care urmează să fie adoptată, în numele Uniunii, în cadrul Subcomitetului pentru comerț și dezvoltare durabilă constituit prin Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte, în ceea ce privește stabilirea listei de experți care pot fi selectați în calitate de membri ai grupului de experți în temeiul articolului 301 din acord
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte (1) (denumit în continuare „acordul”) a intrat în vigoare la 1 septembrie 2017.

                     (2)

                     În temeiul articolului 301 alineatul (3) din acord părțile convin asupra unei liste de cel puțin 15 persoane cu expertiză în aspectele care intră sub incidența titlului IV capitolul 13 din acord (denumit în continuare „capitolul 13”) care pot fi selectate în calitate de membri ai grupului de experți în vederea examinării oricăror aspecte invocate care intră sub incidența capitolului 13 și care nu au fost soluționate în mod satisfăcător în cadrul consultărilor guvernamentale.

                     (3)

                     Uniunea a prezentat numele a cinci experți, în timp ce Ucraina a prezentat numele a trei experți. Ucraina s-a angajat să prezinte numele altor doi experți până la 31 decembrie 2021. Părțile au convenit asupra celor cinci experți care nu sunt resortisanți ai niciuneia dintre părți și care pot îndeplini funcția de președinte al grupului de experți în temeiul articolului 301 din acord.

                     (4)

                     Pentru a asigura eficacitatea dispozițiilor capitolului 13, este oportun să se stabilească poziția care urmează să fie adoptată în numele Uniunii în cadrul Subcomitetului pentru comerț și dezvoltare durabilă UE-Ucraina în ceea ce privește stabilirea listei de experți care pot fi selectați în calitate de membri ai grupului de experți în temeiul articolului 301 din acord,

               ADOPTĂ PREZENTA DECIZIE:

            Articolul 1
            Poziția care urmează să fie adoptată, în numele Uniunii, în cadrul Subcomitetului pentru comerț și dezvoltare durabilă UE-Ucraina constituit prin Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte, în ceea ce privește stabilirea listei de experți care pot fi selectați în calitate de membri ai grupului de experți în temeiul articolului 301 din acord, se bazează pe proiectul de decizie a Subcomitetului pentru comerț și dezvoltare durabilă UE-Ucraina (2).

            Articolul 2
            Prezenta decizie intră în vigoare la data adoptării.

            Adoptată la Bruxelles, 10 mai 2021.

                  Pentru Consiliu

                  Președintele

               J. BORRELL FONTELLES

            (1)  JO L 161, 29.5.2014, p. 3.

            (2)  A se vedea documentul ST 7733/21 la http://register.consilium.europa.eu


title: Decizia (UE) 2021/1746 a Consiliului din 28 septembrie 2021 de modificare a Deciziei 1999/70/CE privind auditorii externi ai băncilor centrale naționale, în ceea ce privește auditorii externi ai Banco de España

text:
                  4.10.2021

                  RO

                  Jurnalul Oficial al Uniunii Europene

                  L 350/3

         DECIZIA (UE) 2021/1746 A CONSILIULUI
         din 28 septembrie 2021
         de modificare a Deciziei 1999/70/CE privind auditorii externi ai băncilor centrale naționale, în ceea ce privește auditorii externi ai Banco de España
         CONSILIUL UNIUNII EUROPENE,
         având în vedere Protocolul nr. 4 privind Statutul Sistemului European al Băncilor Centrale și al Băncii Centrale Europene, anexat la Tratatul privind Uniunea Europeană și la Tratatul privind funcționarea Uniunii Europene, în special articolul 27.1,
         având în vedere Recomandarea Băncii Centrale Europene din 16 iulie 2021 către Consiliul Uniunii Europene cu privire la auditorii externi ai Banco de España (BCE/2021/29) (1),
         întrucât:

                     (1)

                     Auditul conturilor Băncii Centrale Europene (BCE) și ale băncilor centrale naționale ale statelor membre a căror monedă este euro trebuie să fie efectuat de auditori externi independenți recomandați de Consiliul guvernatorilor BCE și aprobați de Consiliul Uniunii Europene.

                     (2)

                     În 2018, Banco de España a selectat asociația temporară de întreprinderi Mazars Auditores, S.L.P. – Mazars, S.A. drept auditori externi pentru exercițiile financiare 2018-2020, cu opțiunea de a prelungi acest mandat pentru exercițiile financiare 2021 și 2022.

                     (3)

                     Mandatul auditorilor externi actuali ai Banco de España, asociația temporară de întreprinderi Mazars Auditores, S.L.P. – Mazars, S.A., a încetat după efectuarea auditului aferent exercițiului financiar 2020, în conformitate cu Decizia (UE) 2018/1518 a Consiliului (2).

                     (4)

                     Banco de España intenționează să prelungească mandatul asociației temporare de întreprinderi Mazars Auditores, S.L.P. – Mazars, S.A. pentru exercițiile financiare 2021 și 2022. Această prelungire este posibilă în conformitate cu înțelegerile contractuale dintre Banco de España și asociația temporară de întreprinderi Mazars Auditores, S.L.P. – Mazars, S.A.

                     (5)

                     Consiliul guvernatorilor BCE a recomandat numirea asociației temporare de întreprinderi Mazars Auditores, S.L.P. – Mazars, S.A. în calitatea de auditori externi ai Banco de España pentru exercițiile financiare 2021 și 2022.

                     (6)

                     În urma recomandării Consiliului guvernatorilor BCE, Decizia 1999/70/CE a Consiliului (3) ar trebui să fie modificată în consecință,

               ADOPTĂ PREZENTA DECIZIE:

            Articolul 1
            La articolul 1 din Decizia 1999/70/CE, alineatul (3) se înlocuiește cu următorul text:

                  „(3)   Se aprobă desemnarea asociației temporare de întreprinderi Mazars Auditores, S.L.P. – Mazars, S.A. în calitatea de auditori externi ai Banco de España pentru exercițiile financiare 2021 și 2022.”

            Articolul 2
            Prezenta decizie produce efecte de la data notificării.

            Articolul 3
            Prezenta decizie se adresează BCE.

            Adoptată la Bruxelles, 28 septembrie 2021.

                  Pentru Consiliu

                  Președintele

               S. KUSTEC

            (1)  JO C 299, 27.7.2021, p. 2.

            (2)  Decizia (UE) 2018/1518 a Consiliului din 9 octombrie 2018 de modificare a Deciziei 1999/70/CE privind auditorii externi ai băncilor centrale naționale, în ceea ce privește auditorii externi ai Banco de España (JO L 256, 12.10.2018, p. 63).

            (3)  Decizia 1999/70/CE a Consiliului din 25 ianuarie 1999 privind auditorii externi ai băncilor centrale naționale (JO L 22, 29.1.1999, p. 69).


title: Decizia (UE) 2022/675 a Consiliului din 11 aprilie 2022 privind poziția care urmează să fie adoptată, în numele Uniunii Europene, în cadrul celei de a 57-a sesiuni a Comisiei de experți pentru transportul mărfurilor periculoase a Organizației Interguvernamentale pentru Transporturile Internaționale Feroviare, cu privire la anumite modificări aduse apendicelui C la Convenția privind transporturile internaționale feroviare

text:
                  25.4.2022

                  RO

                  Jurnalul Oficial al Uniunii Europene

                  L 122/33

         DECIZIA (UE) 2022/675 A CONSILIULUI
         din 11 aprilie 2022
         privind poziția care urmează să fie adoptată, în numele Uniunii Europene, în cadrul celei de a 57-a sesiuni a Comisiei de experți pentru transportul mărfurilor periculoase a Organizației Interguvernamentale pentru Transporturile Internaționale Feroviare, cu privire la anumite modificări aduse apendicelui C la Convenția privind transporturile internaționale feroviare
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 91 coroborat cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Uniunea a aderat la Convenția privind transporturile internaționale feroviare din 9 mai 1980, astfel cum a fost modificată de Protocolul de la Vilnius din 3 iunie 1999 (COTIF), prin Decizia 2013/103/UE a Consiliului (1).

                     (2)

                     În conformitate cu articolul 6 din COTIF, traficul feroviar internațional și admiterea materialului feroviar în traficul internațional sunt reglementate de normele enumerate în articolul respectiv, în special de „Regulamentul privind transportul internațional feroviar al mărfurilor periculoase (RID)”, care constituie apendicele C la COTIF.

                     (3)

                     Directiva 2008/68/CE a Parlamentului European și a Consiliului (2) stabilește cerințe privind transportul rutier, feroviar sau pe căi navigabile interioare al mărfurilor periculoase în interiorul statelor membre sau între acestea, făcând trimitere la RID.

                     (4)

                     În temeiul articolului 13 alineatul (1) litera (d) și al articolului 33 alineatul (5) din COTIF, Comisia de experți pentru transportul mărfurilor periculoase („Comisia de experți RID”) a Organizației Interguvernamentale pentru Transporturile Internaționale Feroviare (OTIF) poate adopta modificări ale anexei la RID.

                     (5)

                     În decursul celei de a 57-a sesiuni ale sale din 24 mai 2022, Comisia de experți RID urmează să adopte modificări în vederea adaptării anexei la RID la progresele științifice și tehnice.

                     (6)

                     Este oportun să se stabilească poziția care să fie adoptată în numele Uniunii în cadrul Comisiei de experți RID, întrucât modificările aduse RID vor avea caracter obligatoriu pentru Uniune.

                     (7)

                     Modificările avute în vedere urmăresc să asigure transportul mărfurilor periculoase în condiții de siguranță și în mod eficient, ținând totodată seama de progresele științifice și tehnice din acest sector și de dezvoltarea unor noi substanțe și articole care ar putea prezenta un pericol în timpul transportului.

                     (8)

                     Modificările avute în vedere sunt considerate adecvate pentru transportul mărfurilor periculoase în condiții de siguranță și într-un mod eficace din punctul de vedere al costurilor și, prin urmare, pot fi sprijinite.

                     (9)

                     Ar putea fi necesar să se convină asupra unor modificări minore ale documentelor menționate în anexă la nivel tehnic în cadrul celei de a 14-a sesiuni a grupului de lucru permanent al Comisiei de experți RID din 23 mai 2022, inclusiv pe baza recomandărilor reuniunii comune, în cadrul Comisiei Economice pentru Europa a Organizației Națiunilor Unite, a Comisiei de experți RID și a Grupului de lucru privind transportul mărfurilor periculoase,

               ADOPTĂ PREZENTA DECIZIE:

            Articolul 1
            Poziția care urmează să fie adoptată în numele Uniunii cu ocazia celei de a 57-a sesiuni a Comisiei de experți pentru transportul mărfurilor periculoase („Comisia de experți RID”) a Organizației Interguvernamentale pentru Transporturile Internaționale Feroviare în cadrul Convenției privind transporturile internaționale feroviare din 9 mai 1980, astfel cum a fost modificată prin Protocolul de la Vilnius din 3 iunie 1999, este prevăzută în anexa la prezenta decizie.
            Reprezentanții Uniunii în cadrul Comisiei de experți RID pot conveni asupra unor modificări minore ale documentelor menționate în anexă fără a mai fi necesară o nouă decizie a Consiliului.

            Articolul 2
            După adoptare, deciziile Comisiei de experți RID se publică în Jurnalul Oficial al Uniunii Europene, indicându-se data intrării lor în vigoare.

            Articolul 3
            Prezenta decizie intră în vigoare la data adoptării.

            Adoptată la Luxemburg, 11 aprilie 2022.

                  Pentru Consiliu

                  Președintele

               J. BORRELL FONTELLES

            (1)  Decizia 2013/103/UE a Consiliului din 16 iunie 2011 privind semnarea și încheierea Acordului între Uniunea Europeană și Organizația Interguvernamentală pentru Transporturile Internaționale Feroviare privind aderarea Uniunii Europene la Convenția privind transporturile internaționale feroviare (COTIF) din 9 mai 1980, astfel cum a fost modificată prin Protocolul de la Vilnius din 3 iunie 1999 (JO L 51, 23.2.2013, p. 1).

            (2)  Directiva 2008/68/CE a Parlamentului European și a Consiliului din 24 septembrie 2008 privind transportul interior de mărfuri periculoase (JO L 260, 30.9.2008, p. 13).

            ANEXĂ

                        Propunere

                        Document de referință

                        Aspect

                        Observații

                        Poziția UE

                        1.

                        OTIF/RID/CE/GTP/2021/2

                        Alinierea între Acordul referitor la transportul rutier internațional al mărfurilor periculoase, încheiat la Geneva la 30 septembrie 1957 (ADR) și RID pentru a include noi mijloace de izolare în modelul de raport de accident

                        Consens tehnic în cadrul grupului de lucru permanent al Comisiei de experți RID pentru adoptarea textului modificat

                        De acord

                        2.

                        OTIF/RID/CE/GTP/2021/3 și OTIF/RID/CE/GTP/2021/INF.3

                        Alinierea între ADR și RID a cerințelor privind informațiile afișate

                        Consens tehnic în cadrul grupului de lucru permanent al Comisiei de experți RID pentru adoptarea textului modificat

                        De acord

                        3.

                        OTIF/RID/CE/GTP/2021/4

                        Montarea de supape de siguranță pe cisterne pentru gazele lichefiate inflamabile

                        Consens tehnic în cadrul grupului de lucru permanent al OTIF pentru adoptarea textului modificat

                        De acord

                        4.

                        OTIF/RID/CE/GTP/2021/5

                        Texte consolidate adoptate în cadrul reuniunii comune din 2020 și din 2021 și de către grupul de lucru permanent al Comisiei de experți RID în noiembrie 2020

                        Consens tehnic în cadrul grupului de lucru permanent al Comisiei de experți RID pentru adoptarea textului modificat

                        De acord

                        5.

                        OTIF/RID/CE/GTP/2021/6

                        Alinierea între ADR și RID, între altele în ceea ce privește proiectarea, construcția, precum și inspecția și încercarea inițială a recipientelor sub presiune „non-UN” proiectate, construite și încercate în conformitate cu standardele menționate

                        Consens tehnic în cadrul grupului de lucru permanent al Comisiei de experți RID pentru adoptarea textului modificat

                        De acord

                        6.

                        OTIF/RID/CE/GTP/2021/INF.4

                        Măsură tranzitorie în legătură cu 6.8.2.4.6 (proceduri utilizate de autoritatea competentă pentru aprobarea experților, efectuarea inspecțiilor privind vagoanele-cisternă și recunoașterea reciprocă a unor astfel de inspecții)

                        Consens tehnic în cadrul grupului de lucru permanent al Comisiei de experți RID pentru adoptarea textului modificat

                        De acord

                        7.

                        OTIF/RID/CE/GTP/2021/INF.11

                        Propuneri privind modul de ajustare a capitolului 6.8 din RID pentru a lua în considerare containere-cisternă foarte mari

                        Consens tehnic în cadrul grupului de lucru permanent al Comisiei de experți RID pentru adoptarea textului modificat

                        De acord

                  Toate documentele de mai sus sunt disponibile pe site-ul OTIF (http://otif.org/en/?page_id=1119) și se înțelege că includ modificările discutate în cadrul grupului de lucru permanent al Comisiei de experți RID din noiembrie 2021 și reflectate în anexa I la documentul OTIF/RID/CE/GTP/2021-A (Raportul final al celei de-a 13-a sesiuni a grupului de lucru permanent al Comisiei de experți RID – Geneva/hibrid, 15-18 noiembrie 2021), disponibil și pe site-ul OTIF (http://otif.org/en/?page_id=254).


title: Decizia (UE) 2022/1201 a Parlamentului European și a Consiliului din 12 iulie 2022 privind acordarea de asistență macrofinanciară excepțională Ucrainei

text:
                  13.7.2022

                  RO

                  Jurnalul Oficial al Uniunii Europene

                  L 186/1

         DECIZIA (UE) 2022/1201 A PARLAMENTULUI EUROPEAN ȘI A CONSILIULUI
         din 12 iulie 2022
         privind acordarea de asistență macrofinanciară excepțională Ucrainei
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 212,
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         hotărând în conformitate cu procedura legislativă ordinară (1),
         întrucât:

                     (1)

                     La 1 septembrie 2017 a intrat în vigoare un Acord de asociere între Uniune și Ucraina (2), care include crearea unei zone de liber schimb aprofundate și cuprinzătoare. Întrucât Consiliul European din 23 iunie 2022 a recunoscut perspectiva europeană a Ucrainei și a decis să îi acorde statutul de țară candidată, aceasta ar trebui să fie considerată eligibilă pentru a beneficia de asistență macrofinanciară din partea Uniunii.

                     (2)

                     În primăvara anului 2014, Ucraina a lansat un program de reformă ambițios, în scopul stabilizării economiei sale și îmbunătățirii nivelului de trai al cetățenilor săi. Lupta împotriva corupției, precum și reformele constituționale, electorale și judiciare se numără printre prioritățile principale ale programului. Punerea în aplicare a reformelor respective a fost sprijinită de șase programe consecutive de asistență macrofinanciară, în cadrul cărora Ucraina a primit asistență sub forma unor împrumuturi în valoare totală de 6,2 miliarde EUR. Cea mai recentă asistență macrofinanciară de urgență, care a fost pusă la dispoziție în contextul tensiunilor în creștere de la frontiera cu Rusia, în temeiul Deciziei (UE) 2022/313 a Parlamentului European și a Consiliului (3), a constat în acordarea de împrumuturi în valoare de 1,2 miliarde EUR Ucrainei, plătite în două tranșe a câte 600 de milioane EUR în martie și mai 2022.

                     (3)

                     Războiul de agresiune neprovocat și nejustificat purtat de Rusia împotriva Ucrainei din 24 februarie 2022 a cauzat Ucrainei o pierdere a accesului pe piață și o scădere drastică a veniturilor publice, în timp ce cheltuielile publice pentru abordarea situației umanitare și pentru menținerea continuității serviciilor publice au crescut semnificativ. În această situație foarte incertă și volatilă, cele mai bune estimări ale nevoilor de finanțare ale Ucrainei realizate de Fondul Monetar Internațional (FMI) indică un deficit extraordinar de finanțare de aproximativ 39 de miliarde USD în 2022, din care aproximativ jumătate ar putea fi acoperit dacă sprijinul internațional promis până în prezent ar fi plătit integral. În circumstanțele extraordinare actuale, acordarea rapidă de către Uniune de asistență macrofinanciară Ucrainei în temeiul prezentei decizii, ca primă etapă a implementării întregii asistențe macrofinanciare excepționale de până la 9 miliarde EUR, este considerată a fi un răspuns adecvat pe termen scurt la nevoile de finanțare imediate și cele mai urgente ale Ucrainei și la riscurile considerabile la adresa stabilității macrofinanciare a țării. Asistența macrofinanciară din partea Uniunii este destinată să sprijine stabilizarea macrofinanciară a Ucrainei și să consolideze reziliența țării, contribuind astfel la sustenabilitatea datoriei publice a Ucrainei și la capacitatea acesteia de a fi, în cele din urmă, în măsură să își respecte obligațiile financiare.

                     (4)

                     Determinarea valorii asistenței macrofinanciare din partea Uniunii în temeiul prezentei decizii, ținând cont și de întreaga asistență macrofinanciară excepțională planificată, se bazează pe o evaluare cantitativă a nevoilor de finanțare externă reziduale ale Ucrainei, realizată în cooperare cu FMI și cu alte instituții financiare internaționale, și ține cont de capacitatea Ucrainei de a se finanța prin resurse proprii. Această determinare ia de asemenea în considerare contribuțiile financiare preconizate din partea donatorilor bilaterali și multilaterali, necesitatea de a asigura o repartizare echitabilă a obligațiilor între Uniune și alți donatori, precum și aplicarea anterioară a celorlalte instrumente de finanțare externă ale Uniunii în Ucraina și valoarea adăugată a implicării Uniunii în general. Ar trebui recunoscut angajamentul autorităților ucrainene de a coopera îndeaproape cu FMI în ceea ce privește elaborarea și punerea în aplicare a măsurilor de urgență pe termen scurt și intenția lor de a colabora cu FMI la un program economic adecvat atunci când condițiile vor permite acest lucru. Asistența macrofinanciară din partea Uniunii ar trebui să vizeze menținerea stabilității și rezilienței macrofinanciare în condiții de război. Comisia ar trebui să se asigure că asistența macrofinanciară din partea Uniunii respectă, din punct de vedere juridic și al conținutului, principiile și obiectivele principale ale măsurilor adoptate în cadrul diferitelor domenii de acțiune externă și al altor politici pertinente ale Uniunii.

                     (5)

                     Asistența macrofinanciară din partea Uniunii ar trebui să sprijine politica externă a Uniunii față de Ucraina. Comisia și Serviciul European de Acțiune Externă ar trebui să colaboreze îndeaproape pe parcursul operațiunii de asistență macrofinanciară pentru a coordona acțiunile de politică externă ale Uniunii și a asigura coerența acestora.

                     (6)

                     O condiție prealabilă pentru acordarea asistenței macrofinanciare din partea Uniunii ar trebui să fie ca Ucraina să respecte atât mecanisme democratice eficace, inclusiv un sistem parlamentar pluripartit, cât și statul de drept, și să garanteze respectarea drepturilor omului. Războiul în desfășurare și în special instaurarea legii marțiale actuale nu ar trebui să aducă atingere respectivelor principii, în pofida concentrării puterii la nivelul executivului.

                     (7)

                     Pentru a asigura faptul că interesele financiare ale Uniunii în legătură cu asistența macrofinanciară excepțională din partea Uniunii sunt protejate în mod eficient, Ucraina ar trebui să adopte măsuri corespunzătoare privind prevenirea și combaterea fraudei, a corupției și a oricăror altor abateri legate de asistența respectivă. În plus, ar trebui să existe dispoziții în acordul de împrumut care să prevadă efectuarea de verificări de către Comisie, efectuarea de audituri de către Curtea de Conturi și exercitarea de către Parchetul European a competențelor sale, în conformitate cu articolele 129 și 220 din Regulamentul (UE, Euratom) 2018/1046 al Parlamentului European și al Consiliului (4) (denumit în continuare „Regulamentul financiar”).

                     (8)

                     Asistența macrofinanciară din partea Uniunii prevăzută în prezenta decizie, ca o primă etapă a implementării întregii asistențe macrofinanciare excepționale planificate pentru Ucraina, ar trebui să fie legată de cerințe de raportare stricte, care urmează să fie incluse într-un memorandum de înțelegere. Respectivele cerințe de raportare stricte ar trebui să aibă ca scop, în contextul actual al războiului, asigurarea utilizării fondurilor în mod eficient, transparent și responsabil. Operațiunile de asistență macrofinanciară viitoare vor fi însoțite de condiții de politică, al căror scop ar trebui să fie consolidarea rezilienței imediate a Ucrainei și a sustenabilității pe termen mai lung a datoriei sale, reducând astfel riscurile legate de respectarea obligațiilor sale financiare în curs și viitoare.

                     (9)

                     În vederea asigurării unor condiții uniforme pentru punerea în aplicare a prezentei decizii, ar trebui conferite competențe de executare Comisiei. Respectivele competențe ar trebui exercitate în conformitate cu Regulamentul (UE) nr. 182/2011 al Parlamentului European și al Consiliului (5).

                     (10)

                     Asistența macrofinanciară de până la 1 miliard EUR prevăzută în prezenta decizie constituie o datorie financiară pentru Uniune în limita volumului global al garanției pentru acțiunea externă în temeiul Regulamentul (UE) 2021/947 al Parlamentului European și al Consiliului (6).

                     (11)

                     În conformitate cu articolul 210 alineatul (3) din Regulamentul financiar, datoriile contingente care rezultă din garanțiile bugetare sau asistența financiară suportată din buget se consideră sustenabile dacă evoluția lor multianuală preconizată este compatibilă cu limitele stabilite prin Regulamentul (UE, Euratom) 2020/2093 al Consiliului (7) și cu plafonul creditelor anuale de plată prevăzut la articolul 3 alineatul (1) din Decizia (UE, Euratom) 2020/2053 a Consiliului (8). Pentru a permite Uniunii să ofere un sprijin semnificativ Ucrainei prin intermediul asistenței macrofinanciare într-un mod sigur din punct de vedere financiar, menținând în același timp bonitatea ridicată a Uniunii și, prin urmare, capacitatea acesteia de a furniza o finanțare eficace în contextul politicilor sale interne și externe, este esențial ca bugetul Uniunii să fie protejat în mod adecvat împotriva materializării respectivelor datorii contingente și să se asigure că acestea sunt sustenabile din punct de vedere financiar în sensul articolului 210 alineatul (3) din Regulamentul financiar.

                     (12)

                     În conformitate cu principiul bunei gestiuni financiare, este necesar, înainte de a se acorda Ucrainei împrumuturi suplimentare în temeiul asistenței macrofinanciare excepționale, să se consolideze reziliența fondului comun de provizionare cu mijloace proporționale cu riscurile care decurg din datoriile contingente legate de asistența macrofinanciară acordată Ucrainei de către Uniune în temeiul prezentei decizii. Fără o astfel de consolidare, bugetul Uniunii nu ar fi în măsură să ofere, pe o bază financiară sigură, asistența de care este nevoie pentru a răspunde nevoilor Ucrainei în contextul războiului. Pentru a proteja bugetul Uniunii, pe baza evaluării actuale, acoperirea preconizată pentru împrumuturile aferente întregii asistențe macrofinanciare excepționale din partea Uniunii de până la 8,8 miliarde EUR acordate Ucrainei, inclusiv această tranșă de 1 miliard EUR, ar trebui să fie de 70 % din valoarea împrumutului.

                     (13)

                     Pe această bază, rata de provizionare pentru împrumutul de 1 miliard EUR ar trebui să fie stabilită la 70 %, în loc să se aplice regula generală prevăzută la articolul 31 alineatul (5) al treilea paragraf din Regulamentul (UE) 2021/947. Suma corespunzătoare de 700 de milioane EUR ar trebui să fie finanțată din pachetul financiar pentru programe geografice din cadrul Regulamentului (UE) 2021/947. Această sumă ar trebui angajată și plătită într-un compartiment special al fondului comun de provizionare până în 2027.

                     (14)

                     Având în vedere rata de provizionare mai ridicată pentru această tranșă a asistenței macrofinanciare din partea Uniunii, este oportun ca datoria financiară rezultată din asistența macrofinanciară acordată în temeiul prezentei decizii să fie gestionată separat de alte datorii financiare în temeiul garanției pentru acțiunea externă. În plus, se propune utilizarea provizionării rezervate din fondul comun de provizionare în ceea ce privește asistența macrofinanciară prevăzută în prezenta decizie numai pentru datoriile financiare prevăzute în prezenta decizie, și nu în conformitate cu regula generală prevăzută la articolul 31 alineatul (6) din Regulamentul (UE) 2021/947. Aceasta ar trebui să fie urmată de excluderea provizionării rezervate pentru asistența macrofinanciară prevăzută în prezenta decizie de la aplicarea ratei efective de provizionare implementate în conformitate cu articolul 213 din Regulamentul financiar.

                     (15)

                     Întrucât obiectivul prezentei decizii, și anume de a acorda Ucrainei asistență macrofinanciară din partea Uniunii, cu scopul de a sprijini în special reziliența și stabilitatea economică a acestei țări, nu poate fi realizat în mod satisfăcător de către statele membre, dar, având în vedere amploarea și efectele acțiunii, acesta poate fi realizat mai bine la nivelul Uniunii, Uniunea poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană (TUE). În conformitate cu principiul proporționalității, astfel cum este prevăzut la articolul respectiv, prezenta decizie nu depășește ceea ce este necesar pentru realizarea obiectivului respectiv.

                     (16)

                     Având în vedere urgența determinată de circumstanțele excepționale cauzate de războiul de agresiune neprovocat și nejustificat purtat de Rusia, se consideră oportun să se invoce excepția de la termenul de opt săptămâni prevăzută la articolul 4 din Protocolul nr. 1 privind rolul parlamentelor naționale în Uniunea Europeană, anexat la TUE, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice.

                     (17)

                     Având în vedere situația dificilă a Ucrainei cauzată de războiul de agresiune purtat de Rusia și pentru a o sprijini pe traiectoria sa de stabilitate pe termen lung, este oportun să se acorde o derogare de la articolul 220 alineatul (5) litera (e) din Regulamentul financiar și să se ofere Uniunii posibilitatea de a acoperi costurile dobânzilor aferente împrumuturilor acordate în temeiul prezentei decizii și de a renunța la plata costurilor administrative care altfel ar fi trebui să fie acoperite de către Ucraina. Subvenția pentru dobândă ar trebui acordată în mod excepțional ca instrument considerat adecvat pentru a asigura eficacitatea sprijinului în sensul articolului 220 alineatul (1) din Regulamentul financiar și ar trebui să fie suportată din bugetul Uniunii. În perioada cadrului financiar multianual 2021-2027, subvenția pentru dobândă ar trebui să fie suportată din pachetul financiar menționat la articolul 6 alineatul (2) litera (a) prima liniuță din Regulamentul (UE) 2021/947. Ucraina ar trebui să poată cere subvenția pentru dobândă și renunțarea la costurile administrative în fiecare an până la sfârșitul lunii martie. Pentru a permite o flexibilitate în ceea ce privește rambursarea principalului, ar trebui să fie posibilă, de asemenea, rostogolirea împrumuturilor asociate contractate în numele Uniunii, prin derogare de la articolul 220 alineatul (2) din Regulamentul financiar.

                     (18)

                     Având în vedere situația din Ucraina, prezenta decizie ar trebui să intre în vigoare de urgență în ziua următoare datei publicării în Jurnalul Oficial al Uniunii Europene,

               ADOPTĂ PREZENTA DECIZIE:

            Articolul 1

               (1)   Uniunea pune la dispoziția Ucrainei asistență macrofinanciară în valoare de maximum 1 miliard EUR (denumită în continuare „asistența macrofinanciară din partea Uniunii”), în vederea sprijinirii stabilității macrofinanciare a Ucrainei. Asistența macrofinanciară din partea Uniunii se acordă Ucrainei sub forma unui împrumut.

               (2)   Pentru a finanța asistența macrofinanciară din partea Uniunii, Comisia este împuternicită, în numele Uniunii, să împrumute fondurile necesare de pe piețele de capital sau de la instituții financiare și să le împrumute mai departe Ucrainei. Împrumutul are o scadență medie de maximum 25 de ani.

               (3)   Pachetul financiar menționat la articolul 6 alineatul (2) litera (a) prima liniuță din Regulamentul (UE) 2021/947 se utilizează pentru a acoperi costurile plăților de dobânzi aferente asistenței macrofinanciare în perioada cadrului financiar multianual 2021-2027 ca subvenție pentru dobândă menționată la articolul 5 alineatul (2) din prezenta decizie.

               (4)   Punerea la dispoziție a asistenței macrofinanciare din partea Uniunii este gestionată de Comisie în conformitate cu acordurile sau cu înțelegerile convenite de Comisie cu Ucraina în memorandumul de înțelegere menționat la articolul 3 alineatul (1).

               (5)   Comisia informează periodic Parlamentul European și Consiliul în legătură cu evoluția asistenței macrofinanciare din partea Uniunii, inclusiv în legătură cu plățile din aceasta, și furnizează acestor instituții documentele relevante în timp util.

               (6)   Asistența macrofinanciară din partea Uniunii se pune la dispoziție pentru o perioadă de 12 luni, începând din prima zi după intrarea în vigoare a memorandumului de înțelegere menționat la articolul 3 alineatul (1).

               (7)   În cazul în care nevoile de finanțare ale Ucrainei se reduc în mod semnificativ în perioada de plată a asistenței macrofinanciare din partea Uniunii comparativ cu proiecțiile inițiale, Comisia reduce valoarea asistenței, o suspendă sau o anulează.

            Articolul 2

               (1)   O condiție prealabilă pentru acordarea asistenței macrofinanciare din partea Uniunii este ca Ucraina să respecte atât mecanisme democratice eficace, inclusiv un sistem parlamentar pluripartit, cât și statul de drept, și să garanteze respectarea drepturilor omului.

               (2)   Comisia și Serviciul European de Acțiune Externă monitorizează îndeplinirea condiției prealabile prevăzute la alineatul (1) pe parcursul întregului ciclu de viață al asistenței macrofinanciare din partea Uniunii, în special înainte de efectuarea plăților, ținând seama totodată de circumstanțele din Ucraina și de consecințele aplicării în Ucraina a legii marțiale.

               (3)   Alineatele (1) și (2) de la prezentul articol se aplică în conformitate cu Decizia 2010/427/UE a Consiliului (9).

            Articolul 3

               (1)   Comisia convine cu Ucraina asupra unor cerințe de raportare clar definite, de care urmează să fie legată asistența macrofinanciară din partea Uniunii. Cerințele de raportare se stabilesc în cadrul unui memorandum de înțelegere și se adoptă în conformitate cu procedura de examinare menționată la articolul 8 alineatul (2).

               (2)   Cerințele de raportare asigură în special că asistența macrofinanciară din partea Uniunii este utilizată în mod eficient, transparent și responsabil. Comisia monitorizează periodic punerea în aplicare a respectivelor cerințe de raportare.

               (3)   Condițiile financiare detaliate ale asistenței macrofinanciare din partea Uniunii se stabilesc într-un acord de împrumut care urmează să fie încheiat între Comisie și Ucraina.

               (4)   Comisia verifică la intervale regulate implementarea asistenței macrofinanciare din partea Uniunii și în special a cerințelor de raportare prevăzute în memorandumul de înțelegere. Comisia informează Parlamentul European și Consiliul despre rezultatele respectivei verificări.

            Articolul 4

               (1)   Sub rezerva cerințelor menționate la alineatul (2), asistența macrofinanciară din partea Uniunii este pusă la dispoziție de către Comisie într-o singură tranșă, sub forma unui împrumut. Comisia decide cu privire la calendarul aferent plății tranșei. Tranșa poate fi plătită în una sau mai multe subtranșe.

               (2)   Comisia decide punerea la dispoziție a tranșei sub rezerva evaluării următoarelor cerințe:

                           (a)

                           respectarea condiției prealabile prevăzute la articolul 2 alineatul (1);

                           (b)

                           intrarea în vigoare a memorandumului de înțelegere, care prevede instituirea unui sistem de raportare aplicabil pe întreaga perioadă a împrumutului.

               (3)   În cazul în care cerințele prevăzute la alineatul (2) nu sunt îndeplinite, Comisia suspendă temporar sau anulează plata asistenței macrofinanciare din partea Uniunii sau ia măsurile adecvate conform acordului de împrumut. În astfel de cazuri, Comisia informează Parlamentul European și Consiliul cu privire la motivele suspendării sau ale anulării.

               (4)   Asistența macrofinanciară din partea Uniunii se plătește, în principiu, Băncii Naționale a Ucrainei. Sub rezerva dispozițiilor convenite în memorandumul de înțelegere, care includ o confirmare a nevoilor de finanțare bugetară reziduale, fondurile Uniunii pot fi plătite Ministerului de Finanțe al Ucrainei în calitate de beneficiar final.

            Articolul 5

               (1)   Operațiunile de contractare și de acordare a împrumuturilor se derulează în conformitate cu articolul 220 din Regulamentul financiar.

               (2)   Prin derogare de la articolul 220 alineatul (5) litera (e) din Regulamentul financiar, Uniunea poate suporta dobânzi prin acordarea unei subvenții pentru dobândă și poate suporta costurile administrative legate de contractarea și de acordarea împrumuturilor, cu excepția costurilor legate de rambursarea anticipată a împrumutului, în ceea ce privește împrumutul acordat în temeiul prezentei decizii.

               (3)   Ucraina poate solicita subvenția pentru dobândă și acoperirea costurilor administrative de către Uniune până la sfârșitul lunii martie a fiecărui an.

               (4)   Dacă este necesar, prin derogare de la articolul 220 alineatul (2) din Regulamentul financiar, Comisia poate rostogoli împrumuturile asociate contractate în numele Uniunii.

               (5)   Comisia informează Parlamentul European și Consiliul cu privire la evoluția operațiunilor menționate la alineatele (2) și (3).

            Articolul 6
            În cursul implementării asistenței macrofinanciare din partea Uniunii, Comisia reevaluează, prin intermediul unei evaluări operaționale, soliditatea mecanismelor financiare ale Ucrainei, procedurile administrative și mecanismele interne și externe de control care sunt relevante din punctul de vedere al asistenței.

            Articolul 7

               (1)   Pentru asistența macrofinanciară din partea Uniunii acordată sub forma unui împrumut în temeiul prezentei decizii, se aplică rata de provizionare de 70 % în locul regulii generale prevăzute la articolul 31 alineatul (5) al treilea paragraf din Regulamentul (UE) 2021/947.

               (2)   În locul regulii generale prevăzute la articolul 31 alineatul (6) din Regulamentul (UE) 2021/947, datoriile financiare care decurg din asistența macrofinanciară din partea Uniunii acordată sub forma unui împrumut în temeiul prezentei decizii sunt acoperite separat de alte datorii financiare în cadrul garanției pentru acțiunea externă, iar provizionarea rezervată în fondul comun de provizionare în ceea ce privește asistența macrofinanciară din partea Uniunii acordată sub forma unui împrumut în temeiul prezentei decizii se utilizează exclusiv pentru datoriile financiare care decurg din aceasta.

               (3)   Prin derogare de la articolul 213 din Regulamentul financiar, rata efectivă de provizionare nu se aplică provizionării rezervate în fondul comun de provizionare în ceea ce privește asistența macrofinanciară din partea Uniunii acordată sub forma unui împrumut în temeiul prezentei decizii.

            Articolul 8

               (1)   Comisia este asistată de un comitet. Respectivul comitet reprezintă un comitet în înțelesul Regulamentului (UE) nr. 182/2011.

               (2)   În cazul în care se face trimitere la prezentul alineat, se aplică articolul 5 din Regulamentul (UE) nr. 182/2011.

            Articolul 9

               (1)   Până la data de 30 iunie a fiecărui an, Comisia prezintă Parlamentului European și Consiliului, în cadrul raportului său anual, o analiză a punerii în aplicare a prezentei decizii în anul anterior, inclusiv o evaluare a respectivei puneri în aplicare. Raportul respectiv:

                           (a)

                           examinează progresele înregistrate în implementarea asistenței macrofinanciare din partea Uniunii;

                           (b)

                           evaluează situația și perspectivele economice ale Ucrainei, precum și punerea în aplicare a cerințelor menționate la articolul 3 alineatul (1);

                           (c)

                           indică legătura dintre cerințele și condițiile prevăzute în memorandumul de înțelegere, situația macrofinanciară a Ucrainei de la acea dată și decizia Comisiei de punere la dispoziție a tranșei asistenței macrofinanciare din partea Uniunii.

               (2)   În cel mult doi ani de la sfârșitul perioadei de disponibilitate, Comisia prezintă Parlamentului European și Consiliului un raport de evaluare ex post care analizează rezultatele și eficiența asistenței macrofinanciare acordate deja de către Uniune și măsura în care aceasta a contribuit la obiectivele asistenței.

            Articolul 10
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.

            Adoptată la Bruxelles, 12 iulie 2022.

                  Pentru Parlamentul European

                  Președinta

               R. METSOLA

                  Pentru Consiliu

                  Președintele

               Z. STANJURA

            (1)  Poziția Parlamentului European din 7 iulie 2022 (nepublicată încă în Jurnalul Oficial) și Decizia Consiliului din 12 iulie 2022.

            (2)  Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte (JO L 161, 29.5.2014, p. 3).

            (3)  Decizia (UE) 2022/313 a Parlamentului European și a Consiliului din 24 februarie 2022 de acordare de asistență macrofinanciară Ucrainei (JO L 55, 28.2.2022, p. 4).

            (4)  Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).

            (5)  Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).

            (6)  Regulamentul (UE) 2021/947 al Parlamentului European și al Consiliului din 9 iunie 2021 de instituire a Instrumentului de vecinătate, cooperare pentru dezvoltare și cooperare internațională – „Europa globală”, de modificare și abrogare a Deciziei nr. 466/2014/UE a Parlamentului European și a Consiliului și de abrogare a Regulamentului (UE) 2017/1601 al Parlamentului European și al Consiliului și a Regulamentului (CE, Euratom) nr. 480/2009 al Consiliului (JO L 209, 14.6.2021, p. 1).

            (7)  Regulamentul (UE, Euratom) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027 (JO L 433 I, 22.12.2020, p. 11
            ).

            (8)  Decizia (UE, Euratom) 2020/2053 a Consiliului din 14 decembrie 2020 privind sistemul de resurse proprii ale Uniunii Europene și de abrogare a Deciziei 2014/335/UE, Euratom (JO L 424, 15.12.2020, p. 1).

            (9)  Decizia 2010/427/UE a Consiliului din 26 iulie 2010 privind organizarea și funcționarea Serviciului European de Acțiune Externă (JO L 201, 3.8.2010, p. 30).


title: Decizia (UE) 2019/963 a Consiliului din 6 iunie 2019 de numire a unui supleant în cadrul Consiliului de administrație al Agenției Europene pentru Securitate și Sănătate în Muncă pentru Franța

text:
                  13.6.2019

                  RO

                  Jurnalul Oficial al Uniunii Europene

                  L 156/3

         DECIZIA (UE) 2019/963 A CONSILIULUI
         din 6 iunie 2019
         de numire a unui supleant în cadrul Consiliului de administrație al Agenției Europene pentru Securitate și Sănătate în Muncă pentru Franța
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/126 al Parlamentului European și al Consiliului din 16 ianuarie 2019 de înființare a Agenției Europene pentru Securitate și Sănătate în Muncă (EU-OSHA) și de abrogare a Regulamentului (CE) nr. 2062/94 al Consiliului (1), în special articolul 4,
         având în vedere listele candidaților prezentate Consiliului de către guvernele statelor membre și de către organizațiile lucrătorilor și organizațiile patronale,
         având în vedere listele membrilor și supleanților din cadrul Comitetului consultativ pentru securitate și sănătate la locul de muncă,
         întrucât:

                     (1)

                     Prin decizia sa din 9 aprilie 2019 (2), Consiliul a numit membrii și supleanții Consiliului de administrație al Agenției Europene pentru Securitate și Sănătate în Muncă pentru perioada cuprinsă între 1 aprilie 2019 și 31 martie 2023.

                     (2)

                     Organizația patronală BusinessEurope a prezentat o candidatură pentru ocuparea unui post vacant pentru Franța,

               ADOPTĂ PREZENTA DECIZIE:

            Articolul 1
            Este numit în calitatea de supleant în cadrul Consiliului de administrație al Agenției Europene pentru Securitate și Sănătate în Muncă pentru perioada care se încheie la 31 martie 2023:
            REPREZENTANȚI AI ORGANIZAȚIILOR PATRONALE

                        Țara

                        Membru

                        Supleant

                        Franța

                        Dl Franck GAMBELLI

            Articolul 2
            Consiliul numește membrii și supleanții încă nenominalizați la o dată ulterioară.

            Articolul 3
            Prezenta decizie intră în vigoare la data adoptării.

            Adoptată la Luxemburg, 6 iunie 2019.

                  Pentru Consiliu

                  Președintele

               A. BIRCHALL

            (1)  JO L 30, 31.1.2019, p. 58.

            (2)  Decizia Consiliului din 9 aprilie 2019 de numire a membrilor și a supleanților în cadrul Consiliului de administrație al Agenției Europene pentru Securitate și Sănătate în Muncă (EU-OSHA) (JO C 135, 11.4.2019, p. 7).


title: Decizia (UE, Euratom) 2019/964 a Consiliului din 6 iunie 2019 de numire a unui membru, propus de Republica Austria, în cadrul Comitetului Economic și Social European

text:
                  13.6.2019

                  RO

                  Jurnalul Oficial al Uniunii Europene

                  L 156/4

         DECIZIA (UE, Euratom) 2019/964 A CONSILIULUI
         din 6 iunie 2019
         de numire a unui membru, propus de Republica Austria, în cadrul Comitetului Economic și Social European
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 302,
         având în vedere Tratatul de instituire a Comunității Europene a Energiei Atomice, în special articolul 106a,
         având în vedere propunerea guvernului austriac,
         având în vedere avizul Comisiei Europene,
         întrucât:

                     (1)

                     La 18 septembrie 2015 și 1 octombrie 2015, Consiliul a adoptat Deciziile (UE, Euratom) 2015/1600 (1) și (UE, Euratom) 2015/1790 (2) de numire a membrilor în cadrul Comitetului Economic și Social European pentru perioada 21 septembrie 2015-20 septembrie 2020.

                     (2)

                     Un loc de membru în cadrul Comitetului Economic și Social European a devenit vacant ca urmare a încheierii mandatului domnului Wolfgang GREIF,

               ADOPTĂ PREZENTA DECIZIE:

            Articolul 1
            Doamna Sophia REISECKER, Leiterin der Abteilung Europa, Konzerne, internationale Beziehungen in der Gewerkschaft der Privatangestellten, Druck, Journalismus, Papier (GPA-djp), este numită în calitatea de membru în cadrul Comitetului Economic și Social European pentru durata rămasă a mandatului actual, care se încheie la 20 septembrie 2020.

            Articolul 2
            Prezenta decizie intră în vigoare la data adoptării.

            Adoptată la Luxemburg, 6 iunie 2019.

                  Pentru Consiliu

                  Președintele

               A. BIRCHALL

            (1)  Decizia (UE, Euratom) 2015/1600 a Consiliului din 18 septembrie 2015 de numire a membrilor în cadrul Comitetului Economic și Social European pentru perioada 21 septembrie 2015-20 septembrie 2020 (JO L 248, 24.9.2015, p. 53).

            (2)  Decizia (UE, Euratom) 2015/1790 a Consiliului din 1 octombrie 2015 de numire a membrilor în cadrul Comitetului Economic și Social European pentru perioada 21 septembrie 2015-20 septembrie 2020 (JO L 260, 7.10.2015, p. 23).


title: Decizia (UE, Euratom) 2019/965 a Consiliului din 6 iunie 2019 de numire a unui membru, propus de Republica Portugheză, în cadrul Comitetului Economic și Social European

text:
                  13.6.2019

                  RO

                  Jurnalul Oficial al Uniunii Europene

                  L 156/5

         DECIZIA (UE, Euratom) 2019/965 A CONSILIULUI
         din 6 iunie 2019
         de numire a unui membru, propus de Republica Portugheză, în cadrul Comitetului Economic și Social European
         CONSILIUL UNIUNII EUROPENE,
         Având în vedere Tratatul privind funcționarea Uniunii Europene, în special articolul 302,
         având în vedere Tratatul de instituire a Comunității Europene a Energiei Atomice, în special articolul 106a,
         având în vedere propunerea guvernului portughez,
         având în vedere avizul Comisiei Europene,
         întrucât:

                     (1)

                     La 18 septembrie 2015 și 1 octombrie 2015, Consiliul a adoptat Deciziile (UE, Euratom) 2015/1600 (1) și (UE, Euratom) 2015/1790 (2) de numire a membrilor în cadrul Comitetului Economic și Social European pentru perioada 21 septembrie 2015-20 septembrie 2020.

                     (2)

                     Un loc de membru în cadrul Comitetului Economic și Social European a devenit vacant ca urmare a încheierii mandatului domnului Mário David FERREIRINHA SOARES,

               ADOPTĂ PREZENTA DECIZIE:

            Articolul 1
            Domnul Fernando Manuel MAURÍCIO DE CARVALHO, Member of the National Confederation of Solidarity Institutions (CNIS), este numit în calitatea de membru în cadrul Comitetului Economic și Social European pentru durata rămasă a mandatului actual, care se încheie la 20 septembrie 2020.

            Articolul 2
            Prezenta decizie intră în vigoare la data adoptării.

            Adoptată la Luxemburg, 6 iunie 2019.

                  Pentru Consiliu

                  Președintele

               A. BIRCHALL

            (1)  Decizia (UE, Euratom) 2015/1600 a Consiliului din 18 septembrie 2015 de numire a membrilor în cadrul Comitetului Economic și Social European pentru perioada 21 septembrie 2015-20 septembrie 2020 (JO L 248, 24.9.2015, p. 53).

            (2)  Decizia (UE, Euratom) 2015/1790 a Consiliului din 1 octombrie 2015 de numire a membrilor în cadrul Comitetului Economic și Social European pentru perioada 21 septembrie 2015-20 septembrie 2020 (JO L 260, 7.10.2015, p. 23).


title: Decizia (UE) 2019/967 a Consiliului din 6 iunie 2019 de numire a doi supleanți, propuși de Marele Ducat al Luxemburgului, în cadrul Comitetului Regiunilor

text:
                  13.6.2019

                  RO

                  Jurnalul Oficial al Uniunii Europene

                  L 156/7

         DECIZIA (UE) 2019/967 A CONSILIULUI
         din 6 iunie 2019
         de numire a doi supleanți, propuși de Marele Ducat al Luxemburgului, în cadrul Comitetului Regiunilor
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 305,
         având în vedere propunerea guvernului luxemburghez,
         întrucât:

                     (1)

                     La 26 ianuarie 2015, 5 februarie 2015 și 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020. La 13 iulie 2018, prin Decizia (UE) 2018/1015 a Consiliului (4), domnul Tom JUNGEN a fost înlocuit de domnul Jeff FELLER în calitatea de supleant.

                     (2)

                     Două locuri de supleant în cadrul Comitetului Regiunilor au devenit vacante ca urmare a încheierii mandatelor doamnei Sam TANSON și domnului Jeff FELLER,

               ADOPTĂ PREZENTA DECIZIE:

            Articolul 1
            Sunt numite în calitatea de supleanți în cadrul Comitetului Regiunilor pentru durata rămasă a mandatului actual, care se încheie la 25 ianuarie 2020:

                        —

                        doamna Linda GAASCH, conseillère communale de la Ville de Luxemburg,

                        —

                        doamna Carole HARTMANN, conseillère communale de la Ville d'Echternach.

            Articolul 2
            Prezenta decizie intră în vigoare la data adoptării.

            Adoptată la Luxemburg, 6 iunie 2019.

                  Pentru Consiliu

                  Președintele

               A. BIRCHALL

            (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

            (2)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

            (3)  Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 159, 25.6.2015, p. 70).

            (4)  Decizia (UE) 2018/1015 a Consiliului din 13 iulie 2018 de numire a doi membri și a trei supleanți, propuși de Marele Ducat al Luxemburgului, în cadrul Comitetului Regiunilor (JO L 181, 18.7.2018, p. 85).


title: Decizia (UE) 2019/1316 a Consiliului din 15 iulie 2019 privind semnarea, în numele Uniunii Europene, a Acordului dintre Statele Unite ale Americii și Uniunea Europeană privind alocarea către Statele Unite a unei părți a contingentului tarifar pentru carne de vită de calitate superioară menționat în Memorandumul de înțelegere revizuit referitor la importul de carne de vită provenită de la animale netratate cu anumiți hormoni de stimulare a creșterii și la taxele majorate aplicate de Statele Unite anumitor produse din Uniunea Europeană (2014)

text:
                  5.8.2019

                  RO

                  Jurnalul Oficial al Uniunii Europene

                  L 205/10

         DECIZIA (UE) 2019/1316 A CONSILIULUI
         din 15 iulie 2019
         privind semnarea, în numele Uniunii Europene, a Acordului dintre Statele Unite ale Americii și Uniunea Europeană privind alocarea către Statele Unite a unei părți a contingentului tarifar pentru carne de vită de calitate superioară menționat în Memorandumul de înțelegere revizuit referitor la importul de carne de vită provenită de la animale netratate cu anumiți hormoni de stimulare a creșterii și la taxele majorate aplicate de Statele Unite anumitor produse din Uniunea Europeană (2014)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (5),
         având în vedere propunerea Comisiei Europene,
         întrucât:

                     (1)

                     În temeiul Regulamentului (CE) nr. 617/2009 al Consiliului (1), Uniunea a deschis un contingent tarifar anual pentru carnea de vită de calitate superioară (denumit în continuare „contingentul tarifar”).

                     (2)

                     La 19 octombrie 2018, Consiliul a autorizat Comisia să înceapă, în numele Uniunii, negocierile cu Statele Unite privind funcționarea contingentului tarifar, inclusiv privind alocarea specifică pe țară a contingentului tarifar, în scopul soluționării definitive a litigiului din cadrul Organizației Mondiale a Comerțului (OMC) în cauza DS26 [CE – măsurile referitoare la carne și produsele din carne (hormoni)]. Negocierile cu Statele Unite s-au încheiat cu succes la 27 februarie 2019.

                     (3)

                     La 19 octombrie 2018, Consiliul a autorizat Comisia să caute, de asemenea, să obțină acordul altor țări furnizoare care au interes semnificativ cu privire la alocarea specifică pe țară a contingentului tarifar menționat, în conformitate cu normele OMC aplicabile, în măsura în care este necesar și fără a crea vreo bază pentru orice formă de compensație. Celelalte țări furnizoare care au un interes semnificativ au confirmat în scris că sunt de acord cu alocarea specifică pe țară a contingentului tarifar.

                     (4)

                     Acordul ar trebui să fie semnat, sub rezerva încheierii sale la o dată ulterioară,

               ADOPTĂ PREZENTA DECIZIE:

            Articolul 1
            Se autorizează semnarea în numele Uniunii a Acordului dintre Statele Unite ale Americii și Uniunea Europeană privind alocarea către Statele Unite a unei părți a contingentului tarifar pentru carne de vită de calitate superioară menționat în Memorandumul de înțelegere revizuit referitor la importul de carne de vită provenită de la animale netratate cu anumiți hormoni de stimulare a creșterii și la taxele majorate aplicate de Statele Unite anumitor produse din Uniunea Europeană (2014), sub rezerva încheierii acordului respectiv (2).

            Articolul 2
            Președintele Consiliului este autorizat să desemneze persoana împuternicită sau persoanele împuternicite să semneze acordul în numele Uniunii.

            Articolul 3
            Prezenta decizie intră în vigoare la data adoptării.

            Adoptată la Bruxelles, 15 iulie 2019.

                  Pentru Consiliu

                  Președintele

               J. LEPPÄ

            (1)  Regulamentul (CE) nr. 617/2009 al Consiliului din 13 iulie 2009 de deschidere a unui contingent tarifar autonom pentru importurile de carne de vită de calitate superioară (JO L 182, 15.7.2009, p. 1).

            (2)  Textul acordului se publică împreună cu decizia privind încheierea acestuia.


title: Decizia (UE) 2019/1317 a Consiliului din 18 iulie 2019 privind poziția care urmează să fie adoptată în numele Uniunii Europene în cadrul Comitetului mixt instituit în temeiul Acordului dintre Uniunea Europeană și Japonia pentru un parteneriat economic, în ceea ce privește stabilirea listei arbitrilor

text:
                  5.8.2019

                  RO

                  Jurnalul Oficial al Uniunii Europene

                  L 205/12

         DECIZIA (UE) 2019/1317 A CONSILIULUI
         din 18 iulie 2019
         privind poziția care urmează să fie adoptată în numele Uniunii Europene în cadrul Comitetului mixt instituit în temeiul Acordului dintre Uniunea Europeană și Japonia pentru un parteneriat economic, în ceea ce privește stabilirea listei arbitrilor
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Acordul dintre Uniunea Europeană și Japonia pentru un parteneriat economic (1) (denumit în continuare „acordul”) a fost încheiat de Uniune la 20 decembrie 2018 prin Decizia (UE) 2018/1907 a Consiliului (2) și a intrat în vigoare la 1 februarie 2019. În temeiul articolului 22.1 alineatul (4) din acord, Comitetul mixt asigură funcționarea corectă și eficace a acordului.

                     (2)

                     Articolul 21.9 alineatul (1) din acord prevede că, în cadrul primei sale reuniuni, Comitetul mixt trebuie să stabilească o listă de cel puțin nouă persoane care doresc și sunt în măsură să fie arbitri. În temeiul articolului 22.2 alineatul (3) din acord, deciziile Comitetului mixt pot fi adoptate și în scris.

                     (3)

                     Este oportun să se stabilească poziția care urmează să fie adoptată în numele Uniunii în cadrul Comitetului mixt, întrucât decizia de stabilire a listei arbitrilor va avea un caracter obligatoriu pentru Uniune.

                     (4)

                     Poziția Uniunii în cadrul Comitetului mixt ar trebui, prin urmare, să se bazeze pe proiectul de decizie atașat,

               ADOPTĂ PREZENTA DECIZIE:

            Articolul 1
            Poziția care urmează să fie adoptată în numele Uniunii în cadrul Comitetului mixt instituit prin Acordul dintre Uniunea Europeană și Japonia pentru un parteneriat economic, cu privire la stabilirea listei arbitrilor, se bazează pe proiectul de decizie a Comitetului mixt atașat la prezenta decizie.

            Articolul 2
            Prezenta decizie intră în vigoare la data adoptării.

            Adoptată la Bruxelles, 18 iulie 2019.

                  Pentru Consiliu

                  Președintele

               T. TUPPURAINEN

            (1)  JO L 330, 27.12.2018, p. 3.

            (2)  Decizia (UE) 2018/1907 a Consiliului din 20 decembrie 2018 privind încheierea Acordului între Uniunea Europeană și Japonia pentru un parteneriat economic (JO L 330, 27.12.2018, p. 1).

            PROIECT
            DECIZIA NR. …/2019 A COMITETULUI MIXT ÎN TEMEIUL ACORDULUI DINTRE UNIUNEA EUROPEANĂ ȘI JAPONIA PENTRU UN PARTENERIAT ECONOMIC
            din …
            privind stabilirea listei persoanelor care doresc și sunt în măsură să îndeplinească funcția de arbitru
            COMITETUL MIXT,
            având în vedere Acordul dintre Uniunea Europeană și Japonia pentru un parteneriat economic, semnat la Tokyo la 17 iulie 2018, în special articolul 21.9 alineatul (1) și articolul 22.2 alineatul (3),
            ADOPTĂ PREZENTA DECIZIE:

               Articolul 1
               Lista persoanelor care doresc și sunt în măsură să îndeplinească funcția de arbitru este stabilită în conformitate cu anexa.

               Articolul 2
               Prezenta decizie intră în vigoare la data adoptării.

               Adoptată la …,

                     Pentru Comitetul mixt

                     Ministrul de Externe al Japoniei

                     Reprezentantul UE

               ANEXĂ

                  Lista arbitrilor menționată la articolul 21.9 alineatul (1) din acord

               Arbitrii propuși de Uniunea Europeană

                           1.

                           Pieter Jan KUIJPER

                           2.

                           Laurence BOISSON DE CHAZOURNES

                           3.

                           Giorgio SACERDOTI

                           4.

                           Hélène RUIZ FABRI

                     Arbitrii propuși de Japonia

                           1.

                           Akio SHIMIZU

                           2.

                           Ichiro ARAKI

                           3.

                           Shotaro OSHIMA

                           4.

                           Kozo KAWAI

                           5.

                           Hironobu SAKAI

                     Președinți

                           1.

                           Merit JANOW (Statele Unite)

                           2.

                           David UNTERHALTER (Africa de Sud)

                           3.

                           Christian HÄBERLI (Elveția)

                           4.

                           Armand DE MESTRAL (Canada)

                           5.

                           William DAVEY (Statele Unite)

                           6.

                           Jennifer A. HILLMAN (Statele Unite)


title: Decizia (PESC) 2019/1340 a Consiliului din 8 august 2019 de numire a Reprezentantului Special al Uniunii Europene în Bosnia și Herțegovina

text:
                  9.8.2019

                  RO

                  Jurnalul Oficial al Uniunii Europene

                  L 209/10

         DECIZIA (PESC) 2019/1340 A CONSILIULUI
         din 8 august 2019
         de numire a Reprezentantului Special al Uniunii Europene în Bosnia și Herțegovina
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 33 și articolul 31 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 19 ianuarie 2015, Consiliul a adoptat Decizia (PESC) 2015/77 (1) prin care domnul Lars-Gunnar WIGEMARK a fost numit în calitatea de Reprezentant Special al Uniunii Europene (RSUE) în Bosnia și Herțegovina. Mandatul RSUE urmează să expire la 31 august 2019.

                     (2)

                     Domnul Johann SATTLER ar trebui să fie numit în calitatea de RSUE în Bosnia și Herțegovina pentru perioada 1 septembrie 2019-31 august 2021.

                     (3)

                     RSUE își va executa mandatul în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din tratat,

               ADOPTĂ PREZENTA DECIZIE:

            Articolul 1
            Reprezentantul Special al Uniunii Europene
            Domnul Johann SATTLER este numit prin prezenta decizie în calitatea de Reprezentant Special al Uniunii Europene în Bosnia și Herțegovina pentru perioada 1 septembrie 2019-31 august 2021. Consiliul poate decide ca mandatul RSUE să se încheie mai devreme, pe baza unei evaluări din partea Comitetului politic și de securitate (COPS) și a unei propuneri din partea Înaltului Reprezentant al Uniunii pentru afaceri externe și politica de securitate (ÎR).

            Articolul 2
            Obiective de politică

               (1)   Mandatul RSUE se bazează pe următoarele obiective ale politicii Uniunii în Bosnia și Herțegovina (BiH):

                           (a)

                           progresul continuu în ceea ce privește procesul de stabilizare și de asociere;

                           (b)

                           asigurarea unui stat BiH stabil, viabil, pașnic, multietnic și unitar, care cooperează pașnic cu vecinii; și

                           (c)

                           asigurarea faptului că BiH este angajată în mod ireversibil pe calea aderării la Uniune, în urma publicării Avizului Comisiei privind cererea Bosniei și Herțegovinei de aderare la Uniunea Europeană la 29 mai 2019.

               (2)   Uniunea va continua, de asemenea, să sprijine punerea în aplicare a Acordului-cadru general pentru pace în BiH.

            Articolul 3
            Mandat
            În vederea realizării obiectivelor de politică, mandatul RSUE constă în:

                        (a)

                        oferirea de consiliere din partea Uniunii și facilitarea procesului politic, în special prin promovarea dialogului între diferitele niveluri de guvernare;

                        (b)

                        asigurarea consecvenței și coerenței acțiunilor Uniunii;

                        (c)

                        facilitarea progreselor cu privire la prioritățile Uniunii, prioritățile politice și prioritățile economice, în special prin încurajarea continuării lucrărilor în ceea ce privește mecanismul de coordonare privind chestiunile legate de Uniune și continuarea punerii în aplicare a Agendei europene pentru reformă;

                        (d)

                        susținerea eforturilor desfășurate la nivel național, în concordanță cu standardele europene, pentru asigurarea faptului că rezultatele alegerilor pot fi puse în aplicare;

                        (e)

                        monitorizarea și consilierea autorităților executive și legislative la toate nivelurile de guvernare din BiH și menținerea unor contacte strânse cu autoritățile și cu partidele politice din BiH;

                        (f)

                        asigurarea punerii în practică a eforturilor Uniunii în toate activitățile din domeniul statului de drept și al reformei sectorului de securitate, promovarea unei coordonări generale a eforturilor Uniunii și orientarea acestora la nivelul politicii locale pentru combaterea criminalității organizate, a corupției și a terorismului și, în acest context, oferirea de evaluări și consultanță ÎR și Comisiei, după caz;

                        (g)

                        oferirea de susținere în vederea consolidării și sporirii eficacității interfeței dintre justiția penală și poliția din BiH, precum și pentru inițiative ce vizează consolidarea eficienței și imparțialității instituțiilor judiciare, în special a dialogului structurat în domeniul justiției;

                        (h)

                        fără a aduce atingere lanțului de comandă militară, oferirea de consiliere politică comandantului forței UE privind aspectele militare cu dimensiune politică locală, în special privind operațiunile sensibile și privind relațiile cu autoritățile locale și cu mass-media locale; consultarea comandantului forțelor UE înaintea oricărei acțiuni politice care poate avea un impact asupra situației în materie de securitate și coordonarea în privința adresării de mesaje coerente către autoritățile locale și alte organizații internaționale; participarea la consultări privind revizuirea strategică a EUFOR/ALTHEA;

                        (i)

                        coordonarea și punerea în practică a eforturilor de comunicare ale Uniunii privind chestiunile referitoare la Uniune, în relațiile cu publicul din BiH;

                        (j)

                        promovarea procesului de integrare în Uniune prin intermediul diplomației publice orientate și prin activități desfășurate de Uniune în scopul asigurării unei înțelegeri mai ample și a unui sprijin mai larg din partea publicului din BiH cu privire la chestiuni referitoare la Uniune, inclusiv prin intermediul implicării actorilor din societatea civilă locală;

                        (k)

                        contribuții la dezvoltarea și consolidarea respectării drepturilor omului și a libertăților fundamentale în BiH, în conformitate cu politica UE în domeniul drepturilor omului și cu orientările UE privind drepturile omului;

                        (l)

                        implicarea alături de autoritățile competente ale BiH în vederea cooperării pe deplin a acestora cu Mecanismul rezidual internațional pentru tribunalele penale;

                        (m)

                        în concordanță cu procesul de integrare în Uniune, activități de consiliere, sprijin, facilitare și monitorizare a dialogului politic cu privire la schimbările constituționale necesare și modificările legislative relevante;

                        (n)

                        menținerea unor contacte și desfășurarea de consultări strânse cu Înaltul Reprezentant al ONU în BiH și cu alte organizații internaționale relevante active pe teritoriul acestei țări; în acest context, informarea Consiliului privind dezbaterile de pe teren referitoare la prezența internațională în această țară, inclusiv Biroul Înaltului Reprezentant al ONU în BiH;

                        (o)

                        consilierea ÎR, după caz, cu privire la persoanele fizice sau juridice împotriva cărora s-ar putea lua măsuri restrictive având în vedere situația din BiH;

                        (p)

                        fără a aduce atingere lanțurilor de comandă aplicabile, oferirea de sprijin pentru a asigura o aplicare coerentă a tuturor instrumentelor Uniunii de pe teren în vederea atingerii obiectivelor politicii Uniunii.

            Articolul 4
            Executarea mandatului

               (1)   RSUE răspunde de executarea mandatului, acționând sub autoritatea ÎR.

               (2)   COPS menține o legătură privilegiată cu RSUE și este principalul punct de contact al RSUE cu Consiliul. COPS furnizează RSUE orientări strategice și îndrumare politică în cadrul mandatului său, fără a aduce atingere competențelor ÎR.

               (3)   RSUE își desfășoară activitatea în strânsă coordonare cu Serviciul European de Acțiune Externă (SEAE) și cu departamentele relevante ale acestuia.

            Articolul 5
            Finanțarea

               (1)   Valoarea de referință financiară destinată să acopere cheltuielile aferente mandatului RSUE pentru perioada 1 septembrie 2019-31 august 2021 este de 13 700 000 EUR.

               (2)   Cheltuielile sunt gestionate în conformitate cu procedurile și normele aplicabile bugetului general al Uniunii. Participarea persoanelor fizice și juridice în atribuirea unor contracte de achiziții de către RSUE este deschisă fără restricții. În plus, bunurilor achiziționate de către RSUE nu li se aplică nicio regulă de origine.

               (3)   Gestionarea cheltuielilor face obiectul unui contract între RSUE și Comisie. RSUE răspunde în fața Comisiei pentru toate cheltuielile.

            Articolul 6
            Constituirea și componența echipei

               (1)   În limitele mandatului RSUE și ale mijloacelor financiare puse la dispoziție, RSUE răspunde de constituirea unei echipe. Echipa are cunoștințele de specialitate necesare în ceea ce privește chestiuni de politică specifice, conform mandatului. RSUE informează cu promptitudine Consiliul și Comisia cu privire la componența echipei.

               (2)   Statele membre, instituțiile Uniunii și SEAE pot propune detașarea de personal care să lucreze cu RSUE. Remunerarea personalului detașat respectiv este asigurată de statul membru, de instituția Uniunii în cauză ori de SEAE, după caz. Experții detașați de statele membre pe lângă instituțiile Uniunii sau SEAE pot, de asemenea, să fie repartizați să lucreze cu RSUE. Membrii personalului contractual internațional trebuie să fie resortisanți ai unui stat membru.

               (3)   Toți membrii personalului detașat rămân sub autoritatea administrativă a statului membru care i-a detașat, a instituției Uniunii care i-a detașat ori a SEAE și își duc la îndeplinire sarcinile și acționează în interesul mandatului RSUE.

            Articolul 7
            Privilegiile și imunitățile RSUE și ale personalului RSUE
            Privilegiile, imunitățile și alte garanții necesare îndeplinirii și bunei desfășurări a misiunii RSUE și cele aferente membrilor personalului RSUE se stabilesc de comun acord cu părțile-gazdă, după caz. Statele membre și SEAE oferă tot sprijinul necesar în acest scop.

            Articolul 8
            Securitatea informațiilor UE clasificate
            RSUE și membrii echipei acestuia respectă principiile și standardele minime de securitate stabilite prin Decizia 2013/488/UE a Consiliului (2).

            Articolul 9
            Accesul la informații și asistență logistică

               (1)   Statele membre, Comisia și Secretariatul General al Consiliului garantează accesul RSUE la toate informațiile relevante.

               (2)   Delegația Uniunii și/sau statele membre, după caz, furnizează asistență logistică în regiune.

            Articolul 10
            Securitatea
            În conformitate cu politica Uniunii privind securitatea personalului cu atribuții operaționale desfășurat în afara Uniunii în temeiul titlului V din tratat, RSUE ia toate măsurile a căror aplicare este rezonabilă, în conformitate cu mandatul RSUE și cu situația în materie de securitate din zona pentru care este responsabil, pentru a asigura securitatea întregului personal aflat sub directa sa autoritate, în special prin:

                        (a)

                        elaborarea unui plan de securitate specific, pe baza orientărilor primite din partea SEAE, care să includă măsuri de securitate fizice, organizaționale și procedurale specifice, pentru gestionarea deplasării personalului în condiții de siguranță către zona pentru care este responsabil și în interiorul acesteia și pentru gestionarea incidentelor de securitate, precum și a unui plan de urgență și de evacuare a misiunii;

                        (b)

                        asigurarea faptului că întregul personal desfășurat în afara Uniunii beneficiază de asigurare pentru un grad înalt de risc, necesară în condițiile specifice zonei pentru care este responsabil;

                        (c)

                        asigurarea faptului că toți membrii echipei RSUE care urmează să fie desfășurați în afara Uniunii, inclusiv membrii personalului contractual angajat la nivel local, au participat, înainte de sosirea în zona pentru care sunt responsabili sau imediat după sosire, la cursuri adecvate de instruire în domeniul securității, pe baza clasificărilor de risc atribuite zonei respective de către SEAE;

                        (d)

                        asigurarea punerii în aplicare a tuturor recomandărilor formulate de comun acord ca urmare a evaluărilor periodice privind securitatea și transmiterea către Consiliu, ÎR și Comisie de rapoarte scrise cu privire la punerea în aplicare a acestora și la alte aspecte legate de securitate, în cadrul raportului privind progresele înregistrate și al raportului de executare a mandatului.

            Articolul 11
            Informare
            RSUE transmite periodic rapoarte către ÎR și COPS. De asemenea, RSUE prezintă rapoarte grupurilor de lucru ale Consiliului, după cum este necesar. Rapoartele care se prezintă periodic sunt difuzate prin rețeaua COREU. RSUE poate prezenta rapoarte Consiliului Afaceri Externe. În conformitate cu articolul 36 din tratat, RSUE poate fi implicat în activitatea de informare a Parlamentului European.

            Articolul 12
            Coordonarea

               (1)   RSUE contribuie la unitatea, coerența și eficacitatea acțiunii Uniunii și la asigurarea faptului că toate instrumentele Uniunii și toate acțiunile statelor membre sunt angajate într-un mod consecvent pentru a atinge obiectivele de politică ale Uniunii. Activitățile RSUE sunt coordonate cu cele ale Comisiei, precum și cu cele ale altor RSUE activi în regiune, dacă este cazul. RSUE informează periodic misiunile statelor membre și delegațiile Uniunii.

               (2)   Pe teren, se menține o strânsă legătură cu șefii delegațiilor Uniunii din regiune și cu șefii misiunilor statelor membre. Aceștia depun toate eforturile pentru a-l sprijini pe RSUE în executarea mandatului. RSUE asigură, de asemenea, legătura cu alți actori internaționali și regionali de pe teren și, în special, menține o coordonare strânsă cu Înaltul Reprezentant al ONU în BiH.

               (3)   Pentru a sprijini operațiunile Uniunii de gestionare a crizei, RSUE, împreună cu alte entități ale Uniunii prezente în zonă, îmbunătățește diseminarea și punerea în comun a informațiilor de către entitățile respective ale Uniunii, urmărind atingerea unui înalt nivel de înțelegere și apreciere comună a situației.

            Articolul 13
            Asistență în cazul sesizărilor
            RSUE și personalul RSUE oferă asistență pentru furnizarea elementelor necesare pentru a răspunde oricăror plângeri sau obligații care decurg din mandatele precedenților RSUE în BiH și oferă, în acest scop, asistență administrativă și acces la dosarele relevante.

            Articolul 14
            Revizuiri
            Punerea în aplicare a prezentei decizii și corelarea acesteia cu alte contribuții ale Uniunii în regiune se reexaminează periodic. În fiecare an, RSUE prezintă Consiliului, ÎR și Comisiei, până la sfârșitul lunii octombrie, un raport privind progresele înregistrate și, până la sfârșitul lunii mai, un raport cuprinzător privind executarea mandatului.

            Articolul 15
            Intrarea în vigoare
            Prezenta decizie intră în vigoare la data adoptării.
            Se aplică de la 1 septembrie 2019.

            Adoptată la Bruxelles, 8 august 2019.

                  Pentru Consiliu

                  Președintele

               T. TUPPURAINEN

            (1)  Decizia (PESC) 2015/77 a Consiliului din 19 ianuarie 2015 de numire a Reprezentantului Special al Uniunii Europene în Bosnia și Herțegovina (JO L 13, 20.1.2015, p. 7).

            (2)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).


title: Decizia (PESC) 2019/1341 a Consiliului din 8 august 2019 de actualizare a listei persoanelor, grupurilor și entităților cărora li se aplică articolele 2, 3 și 4 din Poziția comună 2001/931/PESC privind aplicarea de măsuri specifice pentru combaterea terorismului și de abrogare a Deciziei (PESC) 2019/25

text:
                  9.8.2019

                  RO

                  Jurnalul Oficial al Uniunii Europene

                  L 209/15

         DECIZIA (PESC) 2019/1341 A CONSILIULUI
         din 8 august 2019
         de actualizare a listei persoanelor, grupurilor și entităților cărora li se aplică articolele 2, 3 și 4 din Poziția comună 2001/931/PESC privind aplicarea de măsuri specifice pentru combaterea terorismului și de abrogare a Deciziei (PESC) 2019/25
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 27 decembrie 2001, Consiliul a adoptat Poziția comună 2001/931/PESC (1).

                     (2)

                     La 8 ianuarie 2019, Consiliul a adoptat Decizia (PESC) 2019/25 (2) de actualizare a listei persoanelor, grupurilor și entităților cărora li se aplică articolele 2, 3 și 4 din Poziția comună 2001/931/PESC (denumită în continuare „lista”).

                     (3)

                     În conformitate cu articolul 1 alineatul (6) din Poziția comună 2001/931/PESC, este necesar să se revizuiască periodic numele persoanelor și denumirile grupurilor și entităților care figurează pe listă pentru a se asigura că menținerea lor pe listă rămâne justificată.

                     (4)

                     Prezenta decizie prezintă rezultatul revizuirii efectuate de Consiliu în ceea ce privește persoanele, grupurile și entitățile cărora li se aplică articolele 2, 3 și 4 din Poziția comună 2001/931/PESC.

                     (5)

                     Consiliul a verificat dacă autoritățile competente, astfel cum sunt menționate la articolul 1 alineatul (4) din Poziția comună 2001/931/PESC, au adoptat decizii referitoare la toate persoanele, grupurile și entitățile care figurează pe listă ca urmare a implicării acestora în acte de terorism în înțelesul articolului 1 alineatele (2) și (3) din Poziția comună 2001/931/PESC. De asemenea, Consiliul a ajuns la concluzia că persoanelor, grupurilor și entităților cărora li se aplică articolele 2, 3 și 4 din Poziția comună 2001/931/PESC ar trebui să li se aplice în continuare măsurile restrictive specifice prevăzute în acestea.

                     (6)

                     Lista ar trebui să fie actualizată în mod corespunzător, iar Decizia (PESC) 2019/25 ar trebui să fie abrogată,

               ADOPTĂ PREZENTA DECIZIE:

            Articolul 1
            Lista persoanelor, grupurilor și entităților cărora li se aplică articolele 2, 3 și 4 din Poziția comună 2001/931/PESC este prevăzută în anexa la prezenta decizie.

            Articolul 2
            Decizia (PESC) 2019/25 se abrogă.

            Articolul 3
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.

            Adoptată la Bruxelles, 8 august 2019.

                  Pentru Consiliu

                  Președintele

               T. TUPPURAINEN

            (1)  Poziția comună 2001/931/PESC a Consiliului din 27 decembrie 2001 privind aplicarea de măsuri specifice pentru combaterea terorismului (JO L 344, 28.12.2001, p. 93).

            (2)  Decizia (PESC) 2019/25 a Consiliului din 8 ianuarie 2019 de modificare și de actualizare a listei persoanelor, grupurilor și entităților cărora li se aplică articolele 2, 3 și 4 din Poziția comună 2001/931/PESC privind aplicarea de măsuri specifice pentru combaterea terorismului și de abrogare a Deciziei (PESC) 2018/1084 (JO L 6, 9.1.2019, p. 6)

            ANEXĂ
            LISTA PERSOANELOR, GRUPURILOR ȘI ENTITĂȚILOR MENȚIONATE LA ARTICOLUL 1
            I.   PERSOANE

                        1.

                        ABDOLLAHI, Hamed (alias Mustafa Abdullahi), născut la 11.8.1960 în Iran. Pașaport: D9004878.

                        2.

                        AL-NASSER, Abdelkarim Hussein Mohamed, născut la Al Ihsa (Arabia Saudită), cetățean saudit.

                        3.

                        AL YACOUB, Ibrahim Salih Mohammed, născut la 16.10.1966 la Tarut (Arabia Saudită), cetățean saudit.

                        4.

                        ARBABSIAR, Manssor (alias Mansour Arbabsiar), născut la 6.3.1955 sau 15.3.1955 în Iran. Cetățean iranian și cetățean al SUA, Pașaport: C2002515 (iranian); Pașaport: 477845448 (SUA). Carte de identitate națională nr.: 07442833, data expirării: 15.3.2016 (permis de conducere eliberat în SUA).

                        5.

                        ASADI, Assadollah, născut la 22.12.1971 la Teheran (Iran), cetățean iranian. Numărul pașaportului diplomatic iranian: D9016657.

                        6.

                        BOUYERI, Mohammed (alias Abu ZUBAIR, alias SOBIAR, alias Abu ZOUBAIR), născut la 8.3.1978 la Amsterdam (Țările de Jos).

                        7.

                        EL HAJJ, Hassan Hassan, născut la 22.3.1988 la Zaghdraiya, Sidon, Liban, cetățean canadian. Numărul pașaportului: JX446643 (Canada).

                        8.

                        HASHEMI MOGHADAM, Saeid, născut la 6.8.1962 la Teheran (Iran), cetățean iranian. Numărul pașaportului: D9016290, valabil până la 4.2.2019.

                        9.

                        IZZ-AL-DIN, Hasan (alias GARBAYA, Ahmed, alias SA-ID, alias SALWWAN, Samir), Liban, născut în 1963 în Liban, cetățean libanez.

                        10.

                        MELIAD, Farah, născut la 5.11.1980 la Sydney (Australia), cetățean australian. Numărul pașaportului: M2719127 (Australia).

                        11.

                        MOHAMMED, Khalid Shaikh (alias ALI, Salem, alias BIN KHALID, Fahd Bin Adballah, alias HENIN, Ashraf Refaat Nabith, alias WADOOD, Khalid Adbul), născut la 14.4.1965 sau la 1.3.1964 în Pakistan, numărul pașaportului: 488555.

                        12.

                        ȘANLI, Dalokay (alias Sinan), născut la 13.10.1976 la Pülümür (Turcia).

                        13.

                        SHAHLAI, Abdul Reza (alias Abdol Reza Shala'i, alias Abd-al Reza Shalai, alias Abdorreza Shahlai, alias Abdolreza Shahla'i, alias Abdul-Reza Shahlaee, alias Hajj Yusef, alias Haji Yusif, alias Hajji Yasir, alias Hajji Yusif, alias Yusuf Abu-al-Karkh), născut aproximativ în 1957 în Iran. Adrese: (1) Kermanshah, Iran, (2) Baza militară Mehran, provincia Ilam, Iran.

                        14.

                        SHAKURI, Ali Gholam, născut aproximativ în 1965 la Teheran, Iran.

                        15.

                        SOLEIMANI Qasem (alias Ghasem Soleymani, alias Qasmi Sulayman, alias Qasem Soleymani, alias Qasem Solaimani, alias Qasem Salimani, alias Qasem Solemani, alias Qasem Sulaimani, alias Qasem Sulemani), născut la 11.3.1957 în Iran. Cetățean iranian, pașaport: 008827 (pașaport diplomatic iranian), eliberat în 1999. Titlu: general-maior.

                  II.   GRUPĂRI ȘI ENTITĂȚI

                        1.

                        „Abu Nidal Organisation” („Organizația Abu Nidal”) – „ANO” [alias„Fatah Revolutionary Council” („Consiliul Revoluționar Fatah”), alias„Arab Revolutionary Brigades” („Brigăzile Revoluționare Arabe”), alias„Black September” („Septembrie Negru”), alias„Revolutionary Organisation of Socialist Muslims” („Organizația Revoluționară a Musulmanilor Socialiști”)].

                        2.

                        „Al-Aqsa Martyrs' Brigade” („Brigada Martirilor Al-Aqsa”).

                        3.

                        „Al-Aqsa e.V.”

                        4.

                        „Babbar Khalsa”.

                        5.

                        „Communist Party of the Philippines” („Partidul Comunist din Filipine”), inclusiv „New People's Army” („Noua Armată Populară”) – „NAP”, Filipine.

                        6.

                        Directorate for Internal Security of the Iranian Ministry for Intelligence and Security (Direcția pentru securitate internă a Ministerului iranian pentru Informații și Securitate).

                        7.

                        „Gama'a al-Islamiyya” (alias„Al-Gama'a al-Islamiyya”) [„Islamic Group” („Grupul Islamic”) – „IG” („GI”)].

                        8.

                        „İslami Büyük Doğu Akıncılar Cephesi” – „IBDA-C” [„Great Islamic Eastern Warriors Front” („Marele Front de Est Islamic al Războinicilor”)].

                        9.

                        „Hamas”, inclusiv „Hamas-Izz al-Din al-Qassem”.

                        10.

                        „Hizballah Military Wing” („Aripa militară a Hezbollahului”) [alias„Hezbollah Military Wing”, alias„Hizbullah Military Wing”, alias„Hizbollah Military Wing”, alias„Hezballah Military Wing”, alias„Hisbollah Military Wing”, alias„Hizbu'llah Military Wing”, alias„Hizb Allah Military Wing”, alias„Jihad Council” („Consiliul Jihadului”) (și toate unitățile subordonate acesteia, inclusiv Organizația pentru Securitate Externă)].

                        11.

                        „Hizbul Mujahideen” – „HM”.

                        12.

                        „Khalistan Zindabad Force” („Forța Khalistan Zindabad”) – „KZF”.

                        13.

                        „Kurdistan Workers' Party” („Partidul Muncitoresc din Kurdistan”) – „PKK” (alias„KADEK”, alias„KONGRA-GEL”).

                        14.

                        „Liberation Tigers of Tamil Eelam” („Tigrii Eliberării din Tamil Eelam”) – „LTTE”.

                        15.

                        „Ejército de Liberación Nacional” („Armata de Eliberare Națională”).

                        16.

                        „Palestinian Islamic Jihad” („Jihadul Islamic Palestinian”) – „PIJ”.

                        17.

                        „Popular Front for the Liberation of Palestine” („Frontul Popular pentru Eliberarea Palestinei”) – „PFLP”.

                        18.

                        „Popular Front for the Liberation of Palestine” – „General Command” („Frontul Popular pentru Eliberarea Palestinei – Comandamentul General”) [alias„PFLP” – „General Command” („FPEP” – „Comandamentul General”)].

                        19.

                        „Devrimci Halk Kurtuluș Partisi-Cephesi” – „DHKP-C” [alias„Devrimci Sol” („Stânga Revoluționară”), alias„Dev Sol”] („Armata/Frontul/Partidul de Eliberare Revoluționară Populară”).

                        20.

                        „Sendero Luminoso” („Calea Luminoasă”) – „SL”.

                        21.

                        „Teyrbazen Azadiya Kurdistan” – „TAK” [alias„Kurdistan Freedom Falcons” („Șoimii Eliberării din Kurdistan”), alias„Kurdistan Freedom Hawks” („Vulturii Eliberării din Kurdistan”)].


Decizia Comisiei din 29/03/2019 de declarare a unei concentrări compatibilă cu piaţa comună (Cazul COMP/M.9195 - Great-West Lifeco / Hammerson plc / Swords Pavilions) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 02/07/2019 de declarare a unei concentrări compatibilă cu piaţa comună (Cazul COMP/M.9353 - Advent International Corporation / Evonik Industries AG) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia (UE) 2019/1575 a Consiliului din 16 septembrie 2019 de modificare a Deciziei 1999/70/CE privind auditorii externi ai băncilor centrale naționale în ceea ce privește auditorii externi ai Bank Ċentrali ta' Malta/Central Bank of Malta

text:
                  23.9.2019

                  RO

                  Jurnalul Oficial al Uniunii Europene

                  L 243/4

         DECIZIA (UE) 2019/1575 A CONSILIULUI
         din 16 septembrie 2019
         de modificare a Deciziei 1999/70/CE privind auditorii externi ai băncilor centrale naționale în ceea ce privește auditorii externi ai Bank Ċentrali ta' Malta/Central Bank of Malta
         CONSILIUL UNIUNII EUROPENE,
         având în vedere Protocolul nr. 4 privind Statutul Sistemului European al Băncilor Centrale și al Băncii Centrale Europene, anexat la Tratatul privind Uniunea Europeană și la Tratatul privind funcționarea Uniunii Europene, în special articolul 27.1,
         având în vedere Recomandarea Băncii Centrale Europene din 25 iulie 2019 către Consiliul Uniunii Europene cu privire la auditorii externi ai Bank Ċentrali ta' Malta/Central Bank of Malta (BCE/2019/24) (1),
         întrucât:

                     (1)

                     Auditul conturilor Băncii Centrale Europene (BCE) și ale băncilor centrale naționale ale statelor membre a căror monedă este euro este efectuat de auditori externi independenți recomandați de Consiliul guvernatorilor BCE și aprobați de Consiliul Uniunii Europene.

                     (2)

                     Mandatul auditorilor externi ai Bank Ċentrali ta' Malta/Central Bank of Malta, PricewaterhouseCoopers, a expirat după auditul aferent exercițiului financiar 2018. Prin urmare, este necesară desemnarea unor auditori externi începând cu exercițiul financiar 2019.

                     (3)

                     Bank Ċentrali ta' Malta/Central Bank of Malta a selectat KPMG drept auditori externi pentru exercițiile financiare 2019-2025.

                     (4)

                     Consiliul guvernatorilor BCE recomandă desemnarea KPMG în calitatea de auditori externi ai Bank Ċentrali ta' Malta/Central Bank of Malta pentru exercițiile financiare 2019-2025.

                     (5)

                     În urma recomandării Consiliului guvernatorilor BCE, Decizia 1999/70/CE a Consiliului (2) ar trebui să fie modificată în consecință,

               ADOPTĂ PREZENTA DECIZIE:

            Articolul 1
            La articolul 1 din Decizia 1999/70/CE, alineatul (15) se înlocuiește cu următorul text:

                  „(15)   Se aprobă desemnarea KPMG în calitatea de auditori externi ai Bank Ċentrali ta' Malta/Central Bank of Malta pentru exercițiile financiare 2019-2025.”

            Articolul 2
            Prezenta decizie produce efecte de la data notificării acesteia.

            Articolul 3
            Prezenta decizie se adresează Băncii Centrale Europene.

            Adoptată la Bruxelles, 16 septembrie 2019.

                  Pentru Consiliu

                  Președintele

               T. TUPPURAINEN

            (1)  JO C 283, 21.8.2019, p. 1.

            (2)  Decizia 1999/70/CE a Consiliului din 25 ianuarie 1999 privind auditorii externi ai băncilor centrale naționale (JO L 22, 29.1.1999, p. 69).